ไม่รู้ว่าตัวเองท้อง ทานยาลอราทาดีนไปเป็นไรไหมคะ มาทราบว่าตัวเองท้องตอนสัปดาห์ที่7ค่ะ ตอนนี้เป็นกังวลมากค่ะ
สวัสดีค่ะ ดัชนีความปลอดภัยการใช้ยาในหญิงตั้งครรภ์ ตามการจัดกลุ่มยาของคณะกรรมการอาหารและยาของสหรัฐอเมริกา (FDA pregnancy category) จัดให้ยาลอราทาดีน (loratadine) ซึ่งเป็นยาแก้แพ้ อยู่ในกลุ่ม pregnancy category B ซึ่งยาในกลุ่มนี้ ได้มีการศึกษาในสัตว์ พบว่าไม่มีความเสี่ยงในการทำให้เกิดความผิดปกติของตัวอ่อนในครรภ์สัตว์ แต่ไม่มีการศึกษาในมนุษย์ ดังนั้นยาที่จัดอยู่ในประเภทนี้ สามารถใช้ในสตรีมีครรภ์ได้อย่างค่อนข้างปลอดภัยในระดับหนึ่งดังนั้น หากมีอาการจำเป็นที่ต้องใช้ เช่น มีน้ำมูก ผื่นคัน ลมพิษ เป็นต้น ก็สามารถใช้ได้ โดยควรใช้เฉพาะเมื่อเกิดอาการ หากไม่มีอาการก็ควรหยุดใช้ค่ะ